Kegyelem nektek és békesség Istentől a mi Atyánktól és az Úr Jézus Krisztustól! Ámen

Rm 13, 11-14
*11Ezenfelül tudjátok, hogy az idő sürget: ideje már az álomból felébrednetek, mert most közelebb van hozzánk az üdvösség, mint amikor hívőkké lettünk. 12Az éjszaka múlik, a nappal pedig már közel van. Vessük el tehát a sötétség cselekedeteit, és öltsük fel a világosság fegyvereit. 13Mint nappal illik, tisztességben éljünk: nem dorbézolásban és részegeskedésben, nem bujálkodásban és kicsapongásban, nem viszálykodásban és irigységben, 14hanem öltsétek magatokra az Úr Jézus Krisztust; a testet pedig ne kényeztessétek úgy, hogy bűnös kívánságok ébredjenek benne.*

Adventre ébredő Gyülekezet!

Úgy érzem, ezt az igét felolvasva, hogy tényleg kezdhetem azzal, hogy „Boldog új évet!” – kívánok mindenkinek. Ez az ige valóban úgy hat, mint egy újévi köszöntő, amiben egy terv, egy fogadkozás. A változásra való elhívás és az áldás bizonyossága egyszerre szólalnak meg. Ma, az új egyházi év kezdetén tényleg érdemes magunk elé helyezni a kérdést, hogy el akarok-e indulni a Szentlélek vezetésével valami újban, vagy inkább megújulásban, akarok-e ma krisztusi lendülettel felébredni, azaz elfogadom-e a meghívást az én mennyei Atyámtól az adventre?

Igénk fokozatos kibontása segít most nekünk, hogy ezeket a kérdéseket átrágjuk, vagy legalábbis meghalljuk ma itt együtt!
*„Ezenfelül tudjátok, hogy az idő sürget: ideje már az álomból felébrednetek”*Ahogyan a fagyos, nyirkos, sőt most már mondhatom, hogy havas napokon még nehezebb az álomból, a paplan meleg takarásából felkelnünk, úgy az elkényelmesedett, hamisan ráérős hitünkből is igen nehéz felrázódnunk és munkába, Krisztushoz hű szolgálatra, az Életre indulnunk. Belesüppednénk még az emberi féligazságok és a torz vallásosságunk kényelmébe, és nem szívesen vesszük észre, hogy ez az idő, bizony nem a tétlenségre, az „adventi várakozásra” adatott, hanem, hogy meghalljuk és komolyan vegyük az ébresztőt, az Isten igéjének megtérésre hívó hangját. „*az idő sürget: ideje már”*Az adventre szokták azt mondani, hogy a várakozás ideje, de ez így torzítás. Az advent, nem a karácsony busz megállója, ahová csak beállunk és várjuk-várjuk, hogy végre megérkezzen. Ha csak fáradtan odaslattyogsz és csak üres tekintettel nézel ki a fejedből várva a csodát, az Isten kegyelmét, akkor neked nincs advented. Advent azt jelenti: az Úr érkezése, amire nagyon is aktívan kell készülni. Nem elég tehát, ha lelkiekben, a hitünkben csak állunk és várjuk, hogy jöjjön már a busz!

*„mert most közelebb van hozzánk az üdvösség, mint amikor hívőkké lettünk. Az éjszaka múlik, a nappal pedig már közel van.”*Az önvizsgálat szükségessége és az elmúló idő és lehetőségek valósága válik itt hangsúlyossá. Sokszor talán úgy érzzük, hogy ez az advent nem tud már újabbat mondani, mint az előző, pedig ez csak akkor lehetne igaz, ha már tökéletesen megváltoztunk volna Isten szeretetére. Ha egy kicsit is érezzük, észrevesszük, hogy mi az, amiben még nem hű a hitünk Krisztushoz, akkor nem mondhatjuk, hogy nincs miben újat mondjon számunkra advent, hogy nincs miben sürgessen minket a hívás az Úr érkezéséig. Ha pedig nem látjuk, hogy miben áll a hűtlenségünk, akkor térjünk vissza a mondat első feléhez, mert bizony ideje az álomból felébredni! A kegyelmi idő pedig csak telik, a megtérésünk idejét pedig nem jó ötlet csak a jövő évi naptárba beleírni, mert mi nem mondhatjuk Krisztusnak, hogy „Várj, míg (az én akaratom szerint) felkel majd a nap!”. A Nappal, a Győztes Világosság, Krisztus, a mi megváltó Urunk már közel van! Ő valóságosan érkezik!

*„és öltsük fel a világosság fegyvereit. 13Mint nappal illik, tisztességben éljünk: nem dorbézolásban és részegeskedésben, nem bujálkodásban és kicsapongásban, nem viszálykodásban és irigységben”*Pál apostol gyakran használ ellentétpárokat érzékletes szemléltetésként, és lássuk be, hogy ránk is hatással van, mikor számonkérik rajtunk, hogy az igenünk legyen valóban igen. Azaz, ha igent mondasz az Úrnak, akkor az vonatkozzon a teljes lényedre, minden dolgodra és döntésedre!
Az éjszakai sötét, a hitetlenség és bizalmatlanság sötétsége uralkodni akar a világon. Altat, hiteget, be akar kebelezni minket is napról napra. De a sötétség és világosság között még mi is meglátjuk többnyire a feszültséget, az ellentétet – még ha aztán engedünk is a sötétnek -, de ami könnyen megtéveszt minket is, az a szürkület ideje, a szürkezónák birodalma. Könnyen ragadunk benne és engedünk egyre többet meg a sötét árnyalatoknak, mert ezeken az utakon könnyen hitegetjük magunkat, hogy még egy kicsit-kicsit igenis látjuk a világosságot, még ha valójában már nyomokban sem tartalmazza Krisztust a tettünk, a szavunk, a szívünk hitvallása.
Ne ragadjunk meg testvérek a moralizáló kijelentésekben alkoholról, szexualitásról, vagy a háborúval kapcsolatos általánosító megjegyzéseknél, hiszen Pál sem így tesz! Látja és tapasztalja korának, a római birodalomban szocializálódott embereknek a valóságát és, így ő konkrét helyzetekről, akkori szélsőségekről beszél. Ne általánosítsunk mi se! Ha fegyelmezünk az Isten igéjével, akkor szóljunk konkrétan ott, akkor és ahhoz, akihez valóban el lettünk küldve! Mert, igen tudatnunk kell, hogy éles határ húzódik az Isten szeretetét felszabadítottan megélő tanú és az elszabadult, fékevesztett, öncélú szabadságában tomboló ember között. A világosság fegyverei akkor kerülhetnek a kezeinkbe, ha megismerjük az Igét és megtérünk igazságába, azaz, ha valóban a Világ Világosságának fényeivé válunk és nem elégedünk meg se feketével, se szürkével. Isten nem köt kompromisszumot a világi akarattal, akkor mi se torzítsuk el az igét, hogy könnyebben simuljon, hogy életlen, csorba karddá váljon!

„*hanem öltsétek magatokra az Úr Jézus Krisztust; a testet pedig ne kényeztessétek úgy, hogy bűnös kívánságok ébredjenek benne.”*Láttuk mind, ahogy az üzletek már legkésőbb november második hetétől, de mostanra már az utcák és sok ház is ünnepi díszbe öltözött. Lassan nálunk, embereknél is előkerülnek a karácsonyi mintás pulcsik és a vastagon bélelt kabátok. A környezetünket és a testünket tehát már öltöztetjük, készítjük, de mi van a lelkünkkel?
Vagy kérdezhetjük úgy is, hogy mit veszel magadra Isten előtt? Te is csak gyorsan magad elé kapsz néhány fügefalevelet majd az utolsó pillanatban? Nem lenne jobb már inkább ma magadra ölteni Krisztust?
Krisztust magunkra ölteni – ez nem egy elvont teológiai kép, nem egy múló trend, divat, hanem életbevágó döntés, elköteleződés. Felöltözni az Isten szeretetébe. Ez az, ami meg tud tartani, ami nem csak egy divatos maskara, egy feltűnősködő, magamutogató tetszelgés a világban. Isten ajándéka, hogy megtapasztalhatom az Ő szeretetét, hogy formálódhatok erre a kegyelemre, hogy ez az advent, egy új kezdet lehet a számomra, amikor is megélem az ünnepet, hogy az Úr hozzám érkezik, értem érkezik, hogy megtartson az üdvösségre.

Kettőséget élünk meg ebben az időszakban, hiszen az új egyházi év – új nap – új kegyelem valóságát is megélhetjük, ugyanakkor sokan érzik inkább azt, hogy még egy utolsó nagy nekirugaszkodás kell, még most bele kell adni minden maradék erőt, aztán itt a vége, fuss el véle – a diákok a téli szünet előtti utolsó dolgozatokban, szülők az év utolsó nagy ünnepére való felkészülésben és a munkahelyi feladatok ideiglenes lezárásában. Tulajdonképpen az a kérdés, hogy tudom-e feltölteni a tankot az Úr érkezésének örömével és így igei lendülettel, Krisztussal feltöltekezve indulni, vagy inkább azt élem meg, hogy most még el kell használnom az utolsó benzinfröccsöt a tankból, aztán végre minden leáll és egy kicsit lesz időm „lerobbani”.

Mai igénk számomra épp azt mondja el, arra hív meg, hogy ne hagyjam, hogy csak egy fáradt frázis, egy elunt szlogen maradjon, hogy „Mindenre van erőm a Krisztusban!”, hanem váljon ez valóságommá és így éljek felelős Krisztus követőként. Ne hagyjuk hát, hogy csak az adventi koszorún legyen egyre nagyobb a fényesség az elkövetkező hetekben, hanem szánjuk oda az időt a hitünkre és éljük meg, hogy növekedik bennünk és általunk az Úr fényessége! Ámen